རང་གི་བློ་ངོར་ཕ་ཞེས་པ་ནི་རི་རྒྱལ་ལྷུན་པོ་ལྟར་རྔམ་ཞིང་བརྗིད་ལ་མཐའ་ཡས་རྩྭ་ཐང་བཞིན་དཀྱེལ་ཡངས་ཆེ་དགོས།གནམ་སའི་མཚམས་འདིར་ཟླ་ཤས་སྡོད་རིང་།སྨག་རུམ་མུན་པའི་ཀློང་ནས་ཕ་ཡར་འཕེལ་ཟླ་འོད་དང་འགྲོགས་ནས་ནགས་གསེབ་དང་དུད་ཁྱིམ་བར་དུ་བདེ་འཇགས་སྐོར་སྐྱོད་ལ་ཕྱིན་པའི་རྒྱབ་གཟུགས་འཆར་ཡོང་།ལེ་དབར་ཉི་ཤུའི་ཀྱག་ཀྱོག་རི་ལམ་སྟེང་ནས་ཕ་ཡར་འཕེལ་སྦག་སྦག་ལ་བཞོན་ཏེ་ཐལ་རྡུལ་དང་ཉེན་ཁའི་ཁྲོད་ནས་མང་ཚོགས་ཀྱི་བདེ་སྡུག་གླེང་སའི་ཚོགས་འདུར་འགྲོ་བའི་དུང་བརྡ་གྲགས་ཡོང་།ད་དུང་།རྐང་ཆུང་ཕྲ་མོས་བརྫིས་པའི་མི་ལོ་བཞི་བཅུའི་སྒལ་ཚིགས་རེ་རེའི་ཐོགཉི་ཟླའི་འགྲོས་ཀྱིས་འཐེན་པའི་ལོ་ཟླའི་ཀྱོག་མཚམས་རེ་རེའི་ནང་།ཕ་ཡར་འཕེལ་གྱི་ངོ་གདོང་སྐྱ་བོ་དགུང་ནམ་མཁའི་མེ་ལོང་ནས་རབ་རིབ་གསལ་ཡོང་ལ་གཞན་ཕན་ལྷག་བསམ་དཀར་པོའི་ཁ་བརྡ་དང་བསླབ་བྱ་རི་མཐུག་པོའི་བྲག་ཅར་འདྲེས་ནས་སིང་སིང་འཁོར་ཡོང་།